text: X V.
  Militiam quod attinet, legiones & auxilia provinciatim ita distribuit, ut ad tutelam claustrorum imperii, praesertim ad Rhenum in Germania, nihil desideraretur. Quod posterioribus temporibus neglectum latissimam viam irruptionibus Barbarorum aperuit. Vt-que perpetuo ac sine difficultate sumtus ad tuendos milites prosequendosque suppeteret, aerarium militare cum vectigalibus novis, vigesima nempe haereditatis & legatorum, ac centesima rerum venalium instituit. Quidquid ex his pecuniae coactum, militiae tantum impensum est. Prudenter omnino. Ea quippe optima componendorum aerariorum Reipub. est ratio, qua singula singulis tantum, ut militari rei, aliisque ejusmodi majoribus negotiis, destinantur.